Pour la Vicomtesse d’Auchy
# Pour la Vicomtesse d’Auchy

### XIV POUR LA VICOMTESSE D’AUCHY

Laisse-moy, raison importune,

Cesse d’affliger mon repos

En me faisant mal à propos

Desesperer de ma fortune ;

Tu perds temps de me secourir,

Puis que je ne veux point guerir.

Si l’Amour, en tout son empire,

Au jugement des beaux esprits,

N’a rien qui ne quitte le pris

A celle pour qui je souspire,

D’où vient que tu me veux ravir

L’aise que j’ay de la servir ?

A quelles roses ne fait honte

De son teint la vive fraischeur ?

Quelle neige a tant de blancheur

Que sa gorge ne la surmonte ?

Et quelle flamme luit aux cieux

Claire et nette comme ses yeux ?

Soit que de ses douces merveilles

Sa parole enchante les sens,

Soit que sa voix de ses accens

Frappe les coeurs par les oreilles,

A qui ne fait-elle advoüer

Qu’on ne la peut assez loüer ?

Tout ce que d’elle on me peut dire,

C’est que son trop chaste penser,

Ingrat à me recompenser,

Se mocquera de mon martyre :

Supplice qui jamais ne faut

Aux desirs qui volent trop haut.

Je l’accorde, il est veritable :

Je devois bien moins desirer ;

Mais mon humeur est d’aspirer

Où la gloire est indubitable.

Les dangers me sont des appas :

Un bien sans mal ne me plaist pas.

Je me rends donc sans resistance

A la mercy d’elle et du sort :

Aussi bien par la seule mort Se doit faire la penitence D’avoir osé deliberer Si je la devois adorer.

